






























































































KOSMOLOGI 


Indhold: 

Videnskab og kosmologi?. 9 

Livet - her og nu. 11 

Sansning. 13 

Læserforum. 17 


Udgiver: S. U. F. O. I. (Scandinavian UFO-investigation) 

Forlaget S. U. F. O. I. i samarbejde med Tysk Bogimport A/S, Vester 
Voldgade 83, København V. Tlf. Palæ 6016. Giro 20335. 

Abonnement kan endvidere fåes ved direkte henvendelse på redaktionen: 
Gerda Rørbæk Nielsen, Stollig, pr. Aabenraa. Telefon 2 16 20. 


Kære læsere! 

Opfordringen til læserne om indlæg til et læserforum resulterede 
omgående i ikke mindre end tre indlæg fra den samme unge mand. 
Disse nåede endog frem sd betids, at vi kan nå at bringe det første 
af dem allerede denne gang. 

— Ungdommen har altid slået til med den store hammer. Den er 
bærer af de stærke følelser og har endnu ikke lært den tvivlsomme 
kunst at pakke ordene og meningen ind i tågede, diplomatiske om¬ 
svøb. På trods af dette — eller måske netop derfor — har vi pligt 
til at lytte til ungdommen, også når den langer ud til højre og ven¬ 
stre. Føler vi os ramte på vor ømtålelige samvittighed — alle vi 
„kloge voksne (( — er det måske et bevis på, at vi ikke rigtig mag¬ 
tede vor opgave som ledere, lærere og opdragere for den ungdom, 
der i disse år vokser op midt i atom-, rum- og flygtningealderen. 

Giver vi vore børn stene for brød? Tager vi vort ansvar for let? 
Svigter vi vor ungdom, den ungdom der nu — som altid før — er 
vor verdens fremtid. 

Ungdommen — repræsenteret af Per Borgaard — vil tale for 
sig selv. 

De tre indlæg danner indledningen — men iøvrigt vil alle egnede 
indlæg blive bragt i den rækkefølge, de indløber. 

Venlig hilsen Gerda Rørbæk Nielsen. 

(Jidenskab og kosmologi 

Kosmologi er jo et forsøg på at passe folkene fra rummet ind i 
vor sædvanlige verdensbillede. — Mange undrer sig sikkert over, at 
dette bliver overladt til lægfolk og mener, at videnskaben burde gå 
foran og komme med en forklaring på det fænomen, som menne¬ 
sker fra rummet er i sig selv. Og mange undrer sig sikkert også 
over videnskabens vægring ved at anerkende de besøgende som en 
kendsgerning. — Men forklaringen er ganske givet den, at menne¬ 
sker på andre kloder — set med videnskabens øjne — er en kom¬ 
plet umulighed. Liv i universet — javel! Det indrømmer de fleste 
videnskabsmænd dog muligheden af. Men mennesker ! ! ! 

Videnskaben har nemlig regnet det hele ud. Ad matematisk vej 
kan bevises, at chancen for menneskeWgnenåe liv på kloderne er 
så lille, at den overhovedet ikke eksisterer. Mange videnskabsmænd 
udelukker sikkert ikke den mulighed, at det kan være helt ukendte 
former for liv, der bevæger sig i vor atmosfære. Men kommer vi 
til spørgsmålet, om dette liv er menneskeligt, ryster disse mænd på 
deres kloge hoveder og siger: umuligt! 

Imod videnskaben står så den efterhånden store mængde af men¬ 
nesker, der hævder at have set mennesker bevæge sig indeni og uden 
på rumskibene samt den mindre flok, der med ligeså stor bestemt¬ 
hed hævder at have været i kontakt med disse menneskevæsener. 
Imod videnskaben står også de millioner af sundttænkende menne¬ 
sker over hele kloden, der mener, at menneskeligt liv i universet 
slet ikke er så umulig en tanke, dersom man forudsætter en første¬ 
årsag til de virkninger, der tilkendegiver sig i livsformerne. 

Verden i dag deler sig i to skarpt adskilte dele: det humanistiske 
og det naturvidenskabelige livssyn. Den humanistiske del indlem¬ 
mer fænomenet: rumfolk som en naturlig konklusion af livet i uni¬ 
verset. Den naturvidenskabelige del kan slet ikke få dette fænomen 
til at stemme med alt, hvad der høres og læres om forudsætnin¬ 
gerne for opståelse af liv. — Svælget mellem disse to livssyn viser 
sig ikke blot i ufologien, men overalt. — Det er i fuld gang med 
at skabe verdenshistorie. — 

Mennesket har altid søgt støtte hos forhåndenværende autoriteter. 
Førhen var Biblen den største autoritet i den vestlige verden. Men 
for ca. 200 år siden afløstes Biblen af videnskaben. Siden da har 
det lydt på steder, hvor mennesker færdes: ,,Det er videnskabeligt 
bevist.“ 

Endnu mener de fleste mennesker, at hvad videnskaben har ud- 

talt, står fast, skønt man gang på gang ser, at videnskaben må kor¬ 
rigere sit syn på både dette og hint. 

Undersøger man, hvad videnskaben selv mener om den autoritets¬ 
tro, den har formået at vække ud over verden, finder man også her 
to grupper, der står temmelig skarpt overfor hinanden. 

Naturvidenskaben har i forholdsvis korte åremål formået at til¬ 
kæmpe sig pladsen på toppen af parnasset. Der sidder den — for¬ 
gudet og tilbedt. Og en slags gud er den virkelig — som råder over 
liv og død og holder menneskets skæbne, individuelt og kollektivt, i 
sin hule hånd. Den har meget svært ved at indrømme sine fejltagel¬ 
ser — fordi det svækker autoriteten, — den forlanger blind under¬ 
kastelse og lydighed — og får den! — Den har en meget sikker 
position i kraft af sin dygtighed og genialitet til at opfinde atom¬ 
bomber og fjernsyn. — 

Den humanistiske videnskab derimod er villig til at indrømme, at 
den ikke er ufejlbarlig og at dens veje er en dybtgående søgen efter 
sandheden. En interessant udtalelse af den engelske professor E. L. 
Woodward — givet i et foredrag i den engelske radio — skal cite¬ 
res her. Professoren sagde: 

„Vi er forvirrede, fordi vor måde at fostå på må ske gennem in¬ 
tellektet — fordi den videnskabelige metode er det bedste instru¬ 
ment, vort intellekt har skabt, — og dog ved vi også, at de resul¬ 
tater, vi når gennem dette instrument, til syvende og sidst slet ikke 
slår til. Samtidig kan vi ikke forklare, hvorfor de ikke slår til. Det 
er ikke, fordi vi har søgt det forkerte. Hvad den videnskabelige me¬ 
tode har nået, er resultatet af en søgen efter de rette ting på den 
yigtige måde, men på een eller anden måde har vi på eet eller andet 
punkt ramt ved siden af. Psykologen William farnes brugte et bil¬ 
lede, der forklarer sagen. Han siger, at mennesker , — når de ud¬ 
forsker universet — ligner katte og hunde i et bibliotek. De aner 
ikke, hvor de er og er aldeles uvidende om, at de ikke aner det“. 

En tankevækkende udtalelse! 


Den humanistiske videnskab lever i skyggen af sin altformående 
storebror: naturvidenskaben. Den humanistiske videnskab blev ,,sted- 
barnet“. — Visse spage røster er dog ved at løfte sig for at gøre 
en indsats for at hæve den humanistiske videnskab op i lyset, men i 
første omgang er udsigten for, at det skal lykkes, ringe. Såvel her, 
som i mange andre af livets forhold, spiller pengespørgsmålet ind, 

idet hele den humanistiske, videnskabelige gren er underbetalt — 
et misforhold, der ikke kan rådes bod på, så længe naturvidenskaben 
savner flere og flere folk i den vældige tekniske ekspansion, der fin¬ 
der sted i øjeblikket. — Naturvidenskaben har taget magten og 
gjort livet på vor klode gennemmaterielt samt spredt en tomhed i 
åndslivet, som kan vise sig at være en sygdom til døden, hvilket 
også ses både i kunsten og litteraturen. 

Vi må erkende disse faktiske forhold. Og vi må forstå, at når 
kosmologien forsøger at tilpasse tanken om folk fra rummet ind i 
dette yderst materielle verdensbillede, m å den møde udtalt mod¬ 
stand, fordi forståelsen og godkendelsen af kosmologien medfører 
et yderliggående, humanistisk livssyn. Der er foreløbig ikke noget 
tegn på, at naturvidenskaben og humanismen har tænkt sig at „slutte 
fred“ og vende sig til hinanden. 

Derfor må det blive en naturlig tanke for alle os, der arbejder for 
UFO-sagen og kæmper for, at sandheden skal frem, at — med min¬ 
dre, der sker noget helt uforudset — vil der gå utalte år, før vore 
tanker kan vente at vinde indpas. 

Og jeg tror, at dersom det skulle ske, at rumfolkene blev aner¬ 
kendt som fakta af officielle kredse, da vil det blive — så at sige 
— ,,udenom“ videnskaben. 


Livet - Her og nu 

Gennem hele universet bølger det uendelige liv i utallige former 
og tilkendegivelser. Ligegyldig, hvor vi kaster blikket hen, vil vore 
øjne ramme dette liv i dets forskellige afskygninger og forskellige 
legemliggørelser. Bevidst og ubevidst liv går hånd i hånd og vidner 
tilsammen om harmoni og enhed i altet. 

En af de første store sandheder, vi finder frem til, når vi stude¬ 
rer ufologi med åbent hjerte og sind, er at alt liv er eet. — Dette 
åbner vore øjne og giver os et vældigt overblik samtidig med, at 
det viser os menneskets plads i kosmos som et led i livsytringernes 
væsen, som en del af selve livet. 

Men kun en del! 

Mennesket lærer på denne måde at leve i samklang med andre 
former for liv — og at føle sig eet med naturens hele væsen. Men- 

nesket glider naturligt ind på sin bestemte plads og er derved med 
til at skabe det, der kaldes orden, kosmos eller harmoni. 

Mennesket har i kraft af sin vilje magt over — ikke alene den 
del af livet, det selv tilhører — men også over mange andre former 
for liv, som findes, hvor man lever sin dagligdag. Dette giver men¬ 
nesket et stort ansvar at løfte, men samtidig åbner det uanede per¬ 
spektiver hen mod forøgelsen af fred og harmoni mellem alle for¬ 
mer for liv. 

Mere end nogensinde før er det nødvendigt for os at åbne vore 
øjne og se på, hvordan vi forvaltede vort pund — og om det, vi 
gjorde, ikke kan gøres bedre. — Og de kendsgerninger, der springer 
os i møde fra avisernes fede overskrifter, fortæller os, at her er 
sandelig nok at tage fat på, — for det, vi arbejdede henimod i for¬ 
tiden, var intet mindre end vor egen undergang. 

Interkontinental raketter med atom- og brintladninger er frygte¬ 
lige frembringelser af den menneskelige hjernes opfindersnille, — 
men de indebærer ikke nogen trusler for den, der sidder i koncen¬ 
trationslejren og venter på at blive ført til gaskamret i morgen; — 
og heller ikke den neger, der bliver klynget op i et træ af sindssyge 
hvide, skænker atomtruselen nogen tanke. 

Det nytter ikke noget at sætte sig til at trille tommelfingre og 
konstatere, at den slags ting er frygtelige, — men at vi jo desværre 
ikke kan gøre noget ved dem. Endnu mere negativt er det at gribes 
af frygt for, hvad morgendagen vil bringe. Ved at frygte sender vi 
negative tankeenergier ud i kosmos og mod hinanden, hvorved endnu 
større frygt nedfældes i den enkelte. 

Den eneste udvej er at se kendsgerningerne i øjnene og, med et 
roligt sind, arbejde hen på at bortfjerne de trusler og uhyrligheder, 
som bliver begået af den menneskelige race over hele verden. 


Livet var ikke ,,igår“ og er ikke ,,imorgen“. Livet er NU. — Der 
findes mennesker, der lever i håbet om en bedre fremtid enten her 
eller hisset. Disse mennesker har ikke indset, at livet er helligt — 
og at hvert øjeblik må udnyttes, fordi øjeblikket repræsenterer det 
NU som er vort liv, og hvori vi sanser og oplever. — Vi har ikke 
magt hverken over fortiden eller fremtiden — det eneste, vi formår 
at ændre, er øjeblikket. Men da „Nu’et bærer fremtiden i sit skød“ 
er det vigtigt, hvorledes vi bruger og udnytter dette NU til at virke¬ 
liggøre livet ind til dets inderste marv. — I vor børnelærdom har 
vi fået forståelsen af, at livet er en mere eller mindre snavset fore¬ 
teelse, og at det eneste i mennesket, som er „helligt" og „rent", er 

menneskesjælen, dersom da ikke den samme sjæl var en af de ,,for- 
tabte“. — Vi lærte at foragte vore legemer og alt, hvad der hen¬ 
hørte under ,,kødets lyst“. 

Det er selvbedrag at tro, at menneskesjælen skulle være renere og 
mere helligt end menneskets tanker er det. Det siger sig selv, at 
meningen med livet e r livet, ikke døden. Og den kendsgerning, at 
hele universet er sprudlende fyldt med liv, bekræfter dette. Død er 
en tilstand, hvori noget absolut ikke kan ske, hvori intet kan sanses 
eller udvikles. Da meningen med livet er liv, må vi forstå, at der 
ingen grund er til at foragte det legeme, som er vort redskab til al 
sansning, alt arbejde og al fremgang på både åndelig og videnskabe¬ 
lig grundlag. — 

Det er derfor livet her og nu, det drejer sig om. Det er NU, vi 
sanser, erkender, arbejder og forsker. Det er NU, vi forsøger at 
løfte en flig af sløret, der dækker livsgåderne. Og det er NU, vi 
må skabe en verden, der er menneskeværdig at leve i. 

Barnet har endnu ikke fået ødelagt denne vidunderlige evne til at 
leve i nuet. Det griber det nærliggende med begge sine små hænder 
og går op i sin leg med en lille krop, der dirrer af fryd, — og dets 
latter fortæller os, at himlen også findes på jorden. 

Det er sandt, at menneskeheden i dag har næsten uoverstigelige 
problemer at kæmpe imod, men mange af disse problemer er selv¬ 
skabte, og det må vi ikke glemme. På den anden side har vor gene¬ 
ration, gennem rummenneskene, fået noget meget dyrebart: en ene¬ 
stående chance for udvidelse af vor forståelse af, hvad livet er. 


SANSNING 

Medens vi lever, oplever vi NUet gennem vore ikke helt pålide¬ 
lige sanseorganer. 

Nogle af disse sanseoplevelser bliver stuvet ind i hukommelses¬ 
centret og kan kaldes frem som hukommelseserfaringer. Men de 
allerfleste af vore erfaringer passerer igennen hukommelsescentret 
til det, der med et populært ord kaldes underbevidstheden. En ide¬ 
association kan kalde en sådan erfaring frem fra underbevidstheden 
Det er denne metode, psykologerne benytter, når de skal klarlægge 
patientens sjæleliv. Også under hypnose kan sådanne glemte erfarin¬ 
ger kaldes frem fra underbevidstheden, hvilket er vist ved talrige 
forsøg. 





14 


KOSMOLOGI 


Psykologien viser os, at mennesket er under stor påvirkning af 
sine erfaringer, både de erindrede og de glemte, således, at erfarin¬ 
ger fra fortiden for en stor del er medbestemmende om vore hand¬ 
linger i nutiden. Mennesket ,,bygger“ på sine erfaringer. 

Det, vi benytter til at opleve og erfare med, kaldes vore sanse¬ 
apparater. Uden disse sanseapparater ville al oplevelse være umulig¬ 
gjort. — Men mennesket sanser tredimensionelt, — derfor kan det 
sansede ikke være det, som virkeligt er. For det første kan vi kun 
sanse subjektivt, ikke objektivt. Ingen kan bruge andres øjne at se 
med. Al sansning er derfor relativ. Desuden bedrager vore sanser 
os, fordi vi ikke er i stand til at sanse en ting fra alle vinkler på 
een gang samt dens centrum. 

Betragter vi f. eks. et træ, kan det samme træ se helt anderledes 
ud fra en anden vinkel. Vi formår ikke at betragte alle træets sider 
på een gang — ovenfra og nedenfra samt indefra. — Vor erfaring 
fortæller os, at et træ er et træ, og vor sammenligningsgrundlag, 
som vi deler med andre sansende menneskevæsener, fortæller os, at 
også de har erfaringen om, at træet er et træ. Men derfor er det 
ikke sikkert, at to mennesker, der betragter træet, ser ens på det. Det 
ene af dem finder måske træet smukt, mens den anden kan finde 
det hæsligt. Den ene har ligeså meget ret som den anden, for begge 
sanser træet subjektivt — ikke objektivt. For begge er det en „sand¬ 
hed^ at træet er enten smukt eller grimt. — Men dersom de ikke 
lod sig bedrage af deres sanser, ville de være enige i deres bedøm¬ 
melse. — 

De dyr, som vi kalder højerestående, sanser kun i to dimensioner 
— og er som følge deraf endnu større ofre for sansebedrag, end 
mennesket er det. 

Et lille eksempel: 

Vi ser en hest komme travende hen ad en vej. Pludselig begynder 
den at snøfte og vende det hvide ud af øjnene. Det gør den, fordi 
den har fået øje på en eller anden genstand ved vejsiden — det kan 
være et stykke papir, som bevæger sig i blæsten og indgiver hesten 
illusionen om noget levende — eller det kan være en tom sæk eller 
blot et stykke træ, som ikke har ligget der andre gange, hesten kom 
af samme vej. — I samme øjeblik, som den er lige ud for genstan¬ 
den, gør hesten et højt spring til siden — og slår over i strakt galop 
for hurtigst mulig at slippe bort fra dette ukendte. Hestens opførsel 
er letforståelig. Genstanden ,,drejede“ sig jo tilsyneladende lige hen 
imod hesten i det øjeblik den for forbi. Hesten beholder illusionen 
om noget levende, ukendt og skrækindjagende, som lå på lur efter 

den og strakte sig ud imod den. Efter hestens mening lå genstanden 
aldeles ikke stille, men bevægede sig og var derfor ganske logisk 
levende. 

Det er let for os at se, at hesten var genstand for et bedrag af 
sine sanser. — Dyrene lever i vor verden, men de oplever og san¬ 
ser denne verden på en ganske anden måde end vi gør det. — 

Vi er nået frem til at sanse tredimensionelt, men alligevel er vore 
sanser temmelig upålidelige, fordi vi ikke kan erfare en tings „bag¬ 
side" Dette har forvirret mange tænkere. Hos dem opstod da den 
tanke, at hele tilværelsen er en illusion, — at universet er en kæmpe¬ 
mæssig sæbeboble, hvori al erkendelse er umulig, fordi intet er, hvad 
det synes at være. Denne konklusion giver disse tænkere et vist mål 
af filosofisk ro, for når alt, de selv iberegnet, er illusion, så er der 
faktisk ikke noget at hidse sig op over. 

Men disse filosoffer gør sig skyldig i en grov fejltagelse. Alene 
det, at vi er i stand til at sanse, fortæller os, at der må eksistere en 
verden, et univers. At denne verden så måske er ganske anderledes, 
end vi umiddelbart kan sanse den, gør den ikke mindre virkelig. 
— Men al tænkning, som bygger på empirisme alene, kan give ind¬ 
trykket af forvirring og kaos — og i sidste instans illusion. 

Der er vægtige grunde til at antage, at menneskets udvikling ikke 
går i stå ved de omtalte tre dimensioner. — Da Einstein i sin tid 
beviste, at en ting, der bevæger sig med lysets hastighed, altså 
300.000 km i sek., vil forsvinde for vore sanser, og befinde sig i en 
anden dimension, beviste han samtidig, at det ikke er et uopnåeligt 
mål for mennesket at udvikle sine sanseredskaber til at omfatte 
højere dimensioner. — Det er givet, at der vil gå lang, lang tid, in¬ 
den mennesket når så vidt. Men fremtiden lover godt, fordi vi sam¬ 
tidig ved, at vi kun er i stand til — på nuværende tidspunkt — a<- 
udnytte ca. en fjerdedel af vor hjernes kapacitet. — 

Vor hjerne er altså skabt til langt større arbejde, end vi er i stand 
til at give den på nuværende tidspunkt. Ved lidt efter lidt at „tvin- 
ge“ hjernen til større og større arbejde, udvikler vi os henimod at 
udnytte hele hjernens kapacitet. Samtidig øger vi vor egen forståelse 
for mange ting. 

Vore sanseredskaber er stærkt forkortede. Vi kan „strække" vore 
sanser til at omfatte mere og mere ved at ,,opdrage“ dem til at ar¬ 
bejde i harmoni med hinanden. ,,Vore sanser“, skriver Georg Adam- 
ski i „Telepati", „modarbejder hinanden i stedet for at samarbejde. 
Derfor giver de os et forvrænget virkelighedsbillede". Desuden — 
påpeger Adamski — lader vi os i al for høj grad dirigere af san¬ 
serne, medens det burde være os, der dirigerede dem. 

Dette, at både vor hjerne og vore sanser kan opdrages og udvik¬ 
les til at yde langt mere, giver stof til eftertanke. — For det fortæl¬ 
ler os, at vi ikke har lov til at slå os til tåls med, at mennesket på 
sit nuværende udviklingstrin er „alle tings mål“. — Det fortæller 
endvidere, at rumfolkene har gennemgået den udviklingsfase, hvori 
vi nu befinder os og at de har lært at udnytte menneskets naturlige 
gaver i langt større målestok. — Derfor er de så uforståelige for os. 
Men enhver har, på sin plads og i sit felt, lov til at forsøge at ud¬ 
nytte sine evner til at omfatte mere og mere af livet både på jorden 
og i resten af universet. — Da vil det mere og mere gå op for men¬ 
nesket, at vi, i vor uforstand, har brudt mange af universets love, 
som ikke må brydes — og at vi har fået lov til at lide derfor. — 
Større forståelse af livet giver større forståelse af kosmos’ hele væ¬ 
sen. Større forståelse vil derfor give mennesket mindre lidelse — og 
livet på jorden vil blive til det, der er og altid har været dets be¬ 
stemmelse: sand glæde. — Når man er nået så vidt som til at er¬ 
kende, at livet kun viser sig for vore sanser i stærk reduceret form, 
bliver man klar over mange ting. F. eks. er man da ikke mere i 
stand til at gå og ruge over gamle forurettelser. Endvidere ved man, 
at begivenheder, der er i stand til at slå et menneske ud, kun for¬ 
mår det, fordi mennesket ikke evner at trænge til bunds i dem. — 
Dette giver forklaringen på rummenneskenes langt større livsglæde. 
— Langt dybere end os ser de „bag om“ begivenhederne, — ser 
årsagerne og udleder deraf de virkninger, som vi står ganske ufor¬ 
stående overfor. Deres langt større forståelse gør, at sorg, ærgrelse 
og bekymringer er ukendte begreber for dem. — De har dyb med¬ 
følelse med vi mennesker her på jorden, fordi vi forstår så lidt og 
derfor hele tiden gør, hvad vi ikke burde gøre. — Derfor må vi 
opdrage vore sanser til at arbejde i overensstemmelse med hverandre 
og med vort følelsesliv. — Derover går vejen til næste trin på stigen 
for mennesket på jorden. — 


Der gives mange, der udfra sandhedskærlighed og til¬ 
lige ud fra en utilbøjelighed til at have mere end een 
synsmåde overfor livet, resignerende forholder sig til 
videnskabelige resultater. Men de skærer herved af 
for deres væsens trang til helhedsdannelse. De glem¬ 
mer, at videnskabens livsbillede kun er et udsnit af 
erfaringen, et kighul gennem et smalt periskop og be- 
s/emt af et begrænset ønske. (]h 0slet! f e/d} 






KOSMOLOGI 


(2æserforum 

Aldrig, så langt man kan se tilbage, har ungdommen været så 
omdiskuteret, så forkætret og så rost som i dag. På den ene side er 
den dygtigere, mere videbegærlig og mere samvittighedsfuld i arbej¬ 
det end nogensinde før; på den anden side er den mere voldsom, 
vild desillusioneret og desperat oprørsk end nogensinde før. Det 
er ofte den samme unge, der om dagen arbejder som en hest og om 
aftenen fører an i de voldsomme læderjakkeoptøjer eller vilde orgier. 

Man har forsøgt at dele ungdommen op i to grupper, den store, 
pæne gruppe, der opfører sig ordentligt, og en mindre, vild gruppe 
af asociale individer, der slår sig løs uden hemninger og derved også 
smudser den store, pæne gruppes rygte til. 

Det er virkeligt pænt, at man på den måde har villet prøve at 
redde ungdommen som helhed fra at tabe ansigtet. Det er bare for¬ 
kert. Størstedelen af de unge holder sig ganske vist tilbage fra de 
store, vilde udskejelser af den ene eller anden art; men det betyder 
ikke, at de ikke føler de samme ting, som får mindretallet til at gå 
amok. 

Hvorfor går en ung mand, der om dagen ikke adskiller sig fra 
andre unge — undtagen måske ved en vis mundraphed og evne til 
at se igennem falske undskyldninger, — om aftenen ud for at drikke 
sig fra sans og samling eller glemme alt andet, når han raser af sted 
på en brølende motorcykle? 

De voksne spørger normalt ikke. De ryster på hovedet og fordøm¬ 
mer ham. Han er et udskud, asocial, uden værdi, og skulle han 
overskride grænsen til det ulovlige, står man parat til at slå ned på 
ham. Spørger disse kloge, fornuftige voksne endelig, finder de til¬ 
syneladende ikke noget svar. De går ikke i dybden og ser tingene 
under en anden synsvinkel. Når de har gjort deres skyldighed, ryster 
de på hovedet og skyder skylden på velfærdsstaten, de høje lærlinge¬ 
lønninger eller ungdommens almindelige fordærv. 

Nej, — de voksne forstår ikke de unges opførsel. Og dog har 
de selv skabt dem således. Vi er skabt i de voksnes billede. 

Børn har et skarpt øje for falskhed, og for de små børn er de 
voksne næsten guddommelige skabninger med en uendelig visdom. 
Hvad sker der, når en guddom pludselig viser, at han er et men¬ 
neske, og at han gør det, han selv har lært barnet, det ikke må? 
Han styrter i støvet, han knuses, og i stedet for at se op til ham, 
kommer barnet til at se ned på ham. Det sker ikke på en gang, men 
efterhånden, og der kommer et tidspunkt, da det bliver meget vagt¬ 
somt mod alt, hvad voksne siger det. 







Som man vokser op, opdager de fleste, at der alligevel er noget 
godt, noget, der er værd at beundre ved de voksne. Men der er 
dem, der bevarer mistroen mod al autoritet: læderjakkerne, ,,de 
halvstærke“. De vil ikke indordne sig, for det er mere eller mindre 
råddent altsammen. Den slags stiller sig i forsvarsstilling over for 
verden, og verden kvitterer i de fleste tilfælde med et spark. Dette 
bestyrker kun de ,,hårde“ unge i, at alt er imod dem. 

Men disse unge er ikke lykkelige. De savner noget at tro på. Tom¬ 
hed og meningsløshed i tilværelsen kan ikke tilfredsstille nogen. 

De voksne vil og kan dårligt hjælpe dem. De har selv lært dem 
til ikke at tro på noget. Hvordan skal man tro på en kærlig og ret¬ 
færdig Gud, når de, der prædiker ham, selv begår svinestreger — 
endda sommetider i hans navn. De ,,hårde“ er meningsløshedens for¬ 
kæmpere, men de hader denne meningsløshed. Det er de færreste 
af dem, der gør sig dette klart, men de føler denne skrækkelige 
tomhed. 

Der er kun een måde at hjælpe dem på, nemlig ved at vise dem, 
at alting ikke er så råddent, som de tror. Man må give dem noget 
at tro på, så de, når den tid kommer, ikke falder lige så ynkeligt 
igennem i deres egne børns øjne. 

— Rumbrødrene siger, at vi kun kan nå fremad ved at være mod 
andre, som vi ønsker, andre skal være mod os selv — og kender De, 
der læser dette, en af disse „uheldige" unge, kan De selv prøve at 
gøre et eksperiment — ved at møde ham på lige fod uden svig og 
uden falskhed. 

Men det gælder ikke alene de hårde unge. Det gælder alle unge. 
De gør oprør mod tvetydigheden omkring dem, og de ønsker mest 
af alt nogen, de kan tale om tingene med — på lige fod og ærligt. 

Der er blot det, at de ikke søger til de voksne. De ved, at det er 
de færreste, der overhovedet vil forsøge at forstå dem, at det store 
flertal vil være bedrevidende, selv når de til dagligt har demonstre¬ 
ret deres uvidenhed, og næsten alle vil søge at dække over alt med 
løgne — smukke løgne måske, men løgne — og at de enten ikke 
vil eller ikke kan give dem noget at tro på her i livet. 

De har måske et ståsted — men tænk Dem at være ung og svæve 
midt i tomheden. 

Per Borgaard. 


EFTERTRYK FORBUDT — OGSAA I UDDRAG 


Rounborg Tryk-Skive 




